Nordjyllands Politi rykkede midt i februar ud til en adresse i Sæby, hvor man havde fundet to døde personer. En kvinde i 50´erne og en mand i 70´erne. Siden da har politiet efterforsket sagen, da man umiddelbart ikke kunne forklare dødsårsagen, ligesom det ifølge politiet så mærkeligt ud, at to personer pludselig dør i samme villa. Nu en måneds tid senere er Nordjyllands Politi færdig med efterforskningen, og vicepolitiinspektør Frank Olsen fra Nordjyllands Politi siger til TV2 Nord, at man kan konkludere, at der ikke ligger en kriminel handling bag dødsfaldene, men ønsker ikke at oplyse dødsårsagen. Der er foretaget  retsmedicinske undersøgelser og tekniske undersøgelser i og omkring det hus, hvor de to personer blev fundet døde. Derudover er pårørende, naboer og andre personer afhørt i sagen. - Jeg kan fastslå, at der er ikke tale om en forbrydelse, og vores efterforskning er afsluttet, og vi har lukket sagen herfra, siger Frank Olsen. Politiet ønsker ikke at udtale sig om, hvilken relation de afdøde har til hinanden.

Referat:
Nordjyllands Politi har nu afsluttet efterforskningen i en sag om to mistænkelige dødsfald i en villa i Sæby. Og politiet slår fast, at der ikke ligger en kriminel handling bag dødsfaldene.